Jesse Hess-moordsaak weer uitgestel | Netwerk24
Deur Jana Breytenbach 03 Junie 2020 16:33
Die staat het weer uitstel gevra in die moordsaak van Jesse Hess, wat in 2019 in die noordelike voorstede van Kaapstad vermoor is.
Hess en haar stiefoupa, Chris Lategan, is in hul woonstel in Parow verwurg.
David van Boven (31) en Tasliem Ambrose (38) het Woensdag op aanklagte van onder meer moord en roof met verswarende omstandighede in die landdroshof in Bellville verskyn.
Die vermoorde teologiestudent Jesse Hess. Foto: Facebook/Jesse Hess
Eric Ntabazalila, woordvoerder van die direkteur van openbare vervolgings in die Wes-Kaap, het bevestig die saak is vir verdere ondersoek uitgestel. Die beskuldigdes moet weer op 10 Julie in die hof verskyn.
Tydens hul vorige verskyning is die saak uitgestel sodat die volledige klagstaat op hulle bedien kon word, maar Ntabazalila kon nie bevestig of dit wel gedoen is nie.
Die saak sal na verwagting binnekort na die hooggeregshof in Kaapstad oorgeplaas word.
Van Boven, 'n verlangse familielid van Hess, en Ambrose het glo op 30 Augustus kort ná 12:00 by die woonstel opgedaag waar Hess-hulle gewoon het. Hulle het glo geld gesoek.
Bronne beweer Van Boven het geweet dat Hess die oggend van haar dood R5 000 in 'n kompetisie van die radiostasie Heart 104.9 gewen het. Hulle het glo gedink sy het reeds die geld gekry.
Hess was 'n teologiestudent in haar eerste jaar aan die Universiteit van Wes-Kaapland.
Van Boven was tydens die moorde op parool en is toe reeds weer gesoek weens sy beweerde betrokkenheid by 'n ander ernstige misdaad.